Remišová, Veronika, poslankyňa NR SR (2024-01-17):
Vážené dámy, vážení páni, ako svoju prvú a v zásade jedinú prioritu vláda pozliepala a do parlamentu posunula hromadnú amnestiu, generálny pardon a záchranné koleso zločincom. A aby toho nebolo málo, tak už niekoľko mesiacov nám táto vláda ukazuje, ako si prácu pre ľudí v skutočnosti predstavuje. Namiesto riešenia skutočných problémov, ktoré Slovensko má, ako je napríklad inflácia, vysoké ceny potravín, zlý stav v zdravotníctve, tak namiesto skutočných problémov rieši táto vládna koalícia len seba, svojich gangstrov, svojich ohrozených politikov a svojich trestne stíhaných papalášov. Okrem toho sa ešte sústredíte na pomstu všetkých čestne stíhaných... čestných policajtov a na demontáž, na demontáž celého trestného systému, a to úplne bez zábran aj za cenu porušovania zákona. Čerešničkou na torte tomu, tomuto celému absurdistanu je váš koaličný partner Andrej Danko, ktorý celému národu ukázal, čo tieto zločinecké amnestie majú znamenať. Znamenajú snahu očistiť zločincov a postaviť ich mimo zákon... a majú postaviť ich nad zákon, znamenajú dvojaký meter, znamenajú selektívnu spravodlivosť, a to sme videli aj to, čo sa stalo podpredsedovi parlamentu. Za útek z miesta nehody bežný človek by okamžite prišiel o vodičský preukaz, bol by trestne stíhaný, policajti by mu dali expresne fúkať, prípadne, keby bol podnapitý, tak ho zavrú do CPZ-ky. Ale náš človek Andrej Danko, teda váš človek Andrej Danko zbúral semafor, ušiel domov, pobehoval po parlamente. Policajti s dychovou skúškou milostivo počkali 15 hodín a selektívnu spravodlivosť a arogantnú a primitívnu ochranu Danka ukazuje aj bohorovné vyjadrenie Roberta Fica o tom, že však takáto bežná vec sa môže stať každému. A občania sa teraz právom pýtajú, či aj oni sa môžu teraz vybúrať kade-tade, fúkať budú až o 15 hod. a bude ich tu smiešne kryť celý tento vládny ansámbel. Nepýtajú sa to len naši voliči, ale pýtajú sa to už aj voliči SMER-u, HLAS-u a dokonca aj voliči SNS. Názornejšiu ukážku toho, ako si predstavujete spravodlivosť, ako si predstavujete vaše skutočné zámery, ste už tomuto národu ani nemohli poskytnúť, a to bez ohľadu na to, aké reči tu bude v pléne šíriť pán Susko alebo aj pán Žilinka. A práve na základe incidentu Andreja Danka, práve na základe jeho papalášizmu, arogancie, trápnych klamstiev, ľudia majú možnosť názorne vidieť, čo je vaším úmyslom pri rušení úradu špeciálnej prokuratúry a zmien v trestných kódexoch, ktoré plánujete. Ďakujem, naozaj, už ste nám to nemohli ukázať názornejšie. Pozrime sa teraz na to, čo vlastne okrem osobnej pomsty a strachu pána Fica, Kaliňáka, Bödöra, Kočnera, Balciara, Gučíka, Košča a ďalších vlastne takto raketovo posielate do parlamentu. Prichádzate s pomstou a deštrukciou Úradu špeciálnej prokuratúry. Najprv to bol len zlý Lipšic, ktorého je potrebné odstaviť, potom to bol zrazu celý úrad, ktorý Slovensko desaťročia chránil pred najhoršou mafiou, a keď začal Slovensko chrániť pred tou vašou mafiou, tak vtedy ste sa rozhodli pomôcť všetkým zločincom na Slovensku, aby tí vaši mali pokoj. Pôvodne ste chceli zrušiť aj Špecializovaný trestný súd, potichu ste boli na zbabelca spolu s Kaliňákom zisťovať v Bruseli, či vám uveria tie klamstvá, ktoré ste tu šírili tri roky, o politických väzňoch, pretože v skutočnosti si súd dovolil rozhodovať podľa zákona a podľa naozajstných dôkazov, a nie podľa mafiánskej poučky SMER-u a HLAS-u, že naši ľudia sú naši ľudia a naši ľudia sú nedotknuteľní. Toto vám neprešlo, tak ste stiahli chvost, ale pri prokuratúre, to sa už nedalo, pretože prokuratúru, špeciálnu prokuratúru, Generálna prokuratúra nemá pod kontrolou, a už ani ten pán Žilinka si nemôže dovoliť dať každému jednému trestne stíhanému 363. V skrátenom legislatívnom konaní sa chcete expresne vysporiadať so zradcami, podľa vás so zradcami, to znemená, teda s ľuďmi, ktorí spolu s vami kradli, korumpovali, zneužívali moc, ale v ktorých sa nakoniec buď pohlo svedomie, alebo zo strachu sa rozhodli začať vypovedať a začali hovoriť pravdu, takže v skrátenom konaní im tu expresne prinášate výstrahu pre každého, kto by chcel svedčiť s tým, že sa to neoplatí. A kolegovia tu už spomínali, že niektorí spolupracujúci obvinení už aj svoje výpovede menia. Nepomohli vám klamstvá na tlačovkách, manipulácie nahrávok, nepomohlo vám, že ste z bývalých kamarátov skúšali robiť všetko možné od klamárov, nazývali ste ich psychiatrickými pacientami až po najhorších vyvrheľov, tak idete na to trochu inak. Idete na to preventívne, a tak trochu aj spätne, retroaktívne. Tresty za korupciu a ekonomické trestné činy asi ani nie je potrebné komentovať. Vy sa ponáhľate tak strašne preto, aby vaši ľudia, ktorých, ktorých konania už nemáte pod kontrolou, pretože sú na súdoch, aby vaši ľudia za desiatky miliónov ukradnutých v eurofondoch alebo verejných peňazí, mohli odísť zo súdu so smiešnym rozsudkom. Do zákona si dávate dokonca také absurdnosti, že chcete legalizovať nelegálne odpočúvania, nahrávky, sledovania, všetko, čo môže pomôcť vašim ľuďom na súde. Pán Kaliňák a alternatívne pán Gašpar so zapojením Vojenského spravodajstva alebo SIS, prípadne zločinecké a oligarchické skupiny, ako sme to videli v minulosti, s príslušnou technikou to už budú vedieť v prospech týchto obvinených a trestne stíhaných ľudí využiť. Ale to je už taká obludnosť, že ak by toto toleroval Ústavný súd a európske inštitúcie, tak tu môžete rovno vyhlásiť diktatúru, a nemusíme sa tu hrať na demokraciu. Toto je len malá ukážka a malý náhľad toho, čo nám v skrátenom legislatívnom konaní tu predkladáte. Kam sa tak ponáhľate? Čo vás tak naháňa? Staré zlodejiny, kšefty na ktoré sa prišlo, korupcia, zneužívanie moci, mafiánske spojenectvá? Naháňa vás samotný zákon, a preto ho musíte rýchlo polámať cez koleno. Poďme si teraz skrátka rozobrať tento pamflet, ktorým odôvodňujete potrebu prijatia zákona v skrátenom legislatívnom konaní. Hovoríte nám o naliehavosti prijatia návrhu zákona v skrátenom legislatívnom konaní, ktoré vraj vyplýva z nevyhnutnosti prijať legislatívne opatrenia v oblasti trestného práva nadväzujúce na legislatívne opatrenia o porušení povinnosti vyplývajúcich z práva Európskej únie. Uvádzate ako dôkaz nesprávne transponované smernice Európskej únie, akurát ste zabudli uviesť, že tie nesprávne transponované smernice ste transponovali vy, za vašej vlády. A keď ste ich za 12 rokov, čo ste boli pri moci, neboli schopní transponovať správne, pretože máte takých mizerných právnikov, ako je docent Fico a Šutaj Eštok, tak dnes vám ani skrátené legislatívne konanie nepomôže. Ba práve naopak, snažiť sa transponovať správne nesprávne transponované smernice v skrátenom konaní, to máte zarobené na prúser. A je viac, než zrejmé, že na ministerstve nespravodlivosti ste kopali usilovne a hlboko, možno mladý pán Gašpar to celé režíroval, keďže starší pán Gašpar je o... akútne ohrozený a nenašli ste žiadni relevantný právny argument. A tak sa dozvedáme, že máme nehumánne tresty, a dokazovať to má tvrdenie o tom, že, citujem: „Prísnosť trestov nesmie byť neprimeraná trestnému činu, v duchu ktorého sa odvolávate na rozsudok Súdneho dvora Európskej únie z 19. októbra 2023, sp. zn. C655.“ Len ste akosi zabudli povedať, že tento rozsudok s tým vôbec nesúvisí. Tento rozsudok sa týka toho, že nejaký podnikateľ, malý podnikateľ v Bulharsku, zle našil visačky, ktoré sa nápadne podobali na značku iného odevu, inej značky, a za to mu bol udelený natvrdo trest na päť rokov do väzenia. A Súdny dvor konštatuje, že je to príliš nehumánny trest, pretože v Bulharsku zároveň za tento priestup... za tento čin platí aj, môže to súd posudzovať ako administratívne pochybenie, čiže žiadne väzenie za to nehrozí. Čiže podstata tohto je len to, že to mali posudzovať ako administratívny priestupok, a nie ako trestný čin na päť rokov do väzenia. Ale s danou vecou, s miliónovými zlodejstvami, s korupciou z nakradnutých eurofondov, so zneužívaním právomoci či mafiánskymi praktikami, tento súdny rozsudok, ktorý tu uvádzate, nemá absolútne nič spoločné. Vy ste sa spoľahli na to, že nikto si neprečíta odôvodnenie k správe z ku skrátenému legislatívnemu konaniu, a spoliehali ste sa na to, že jednoducho vám to prejde tak, ako vám prešlo všetko, a dávate to primitívne ako argument, ako drzý argument, aby ste zabezpečili vašim kumpánom pokojný spánok. V drzosti ste zašli až tak ďaleko, že pri drastickej zmene výšky škody používate trápne argumenty, a ide vám len o to, aby aj veľmi vysoké škody spôsobené vašimi podvodmi, korupciou a krádežami boli kvalifikované ako menej závažné, a tu si už dávate len symbolické tresty. Videla som už veľa hlúpostí, ale dôvod, že musíte zvyšovať malú škodu z dôvodu inflácie, všetky tieto hlúposti prekonáva. Momentálne je inflácia okolo 8 %, vy zvyšujete malú škodu o 163 %. Opäť tvrdíte v dôvodovej správe, že prokurátori Úradu špeciálnej prokuratúry obchádzajú rozhodnutia Generálnej prokuratúry podľa § 363 Trestného poriadku s tým, že podávajú obžaloby ešte pred rozhodnutím o § 363 Trestného poriadku s tým, že podávajú obžaloby ešte pred rozhodnutím o § 363. Ale asi ste prehliadli, resp. sa vám to nehodilo, prehliadli ste rozhodnutie Najvyššieho súdu Slovenskej republiky, ktorý takýto postup Úradu špeciálnej prokuratúry odobril. Samozrejme, že to neuvádzate, pretože toto rozhodnutie bolo vydané v súvislosti s prípadom Kováčik a Košč, ktorého údajne pozná dobre aj pán Žilinka, a práve preto tento prípad vás tak strašne trápi a je pre vás tak veľmi nepríjemný. Čo ste však neprehliadli, je čokoľvek, čo pomôže zločincom okolo SMER-u, HLAS-u a SNS. Spomenuli ste si na Európsky súd pre ľudské práva a na proces s mafiánom a viacnásobným vrahom a opäť uvádzate to ako dôkaz, že sa musí meniť právna úprava, týkajúca sa spolupracujúcich obvinených čiže vašich ľudí, ktorí mafiu zradili a začali vypovedať. Ale keď si opäť tento rozsudok prečítate ako v prípade Adamčo, zistíte, že Európsky súd pre ľudské práva riešil len náhlu zmenu výpovede kajúcnika, čo sa v prípade vašich, resp. spolupracujúcich obvinených nestalo, a zároveň svedok bol zapletený v ďalšej vražde a výhoda, ktorá mu bola poskytnutá ako kajúcnikovi, predstavovala praktickú beztrestnosť za trestný čin vraždy. Opäť varíte z úplne iného hrnca. Dámy a páni, v správe k skrátenému legislatívnemu konaniu si Smerohlas a SNS napísali toto odôvodnenie: „Uvedené legislatívne opatrenia je potrebné prijať tak, aby mohli byť účinné čo najskôr, keďže neriešenie vzniknutej situácie alebo odďaľovanie jej riešenia, by mohlo ohroziť základné ľudské práva a slobody, bezpečnosť štátu a viesť k hospodárskym škodám.“ Zjavne ste sa pomýlili, chceli ste napísať, že neriešenie či odďaľovanie takého riešenia vzniknutej situácie by ohrozilo slobodu vašich ľudí, ľudské práva vašich ľudí, ktorí sú obvinení a obžalovaní z ťažkých zločinov, ohrozilo by to bezpečnosť mafiánov a zlodejov, ktorí si už brúsia zuby na majetok nás všetkých, ako aj na peniaze Európskej únie, a rozhodne by to viedlo k vzniku značných hospodárskych škôd, pretože, a predovšetkým ukradnutého majetku, ktorý predsa musíte pre svojich ľudí chrániť. A toto je skutočný dôvod, prečo sa tak veľmi ponáhľate a prečo vám tak veľmi záleží, aby ste to, aby ste to valcom presadili. Ďakujem. (Potlesk.)